**Ministru kabineta rīkojuma projekta "Par Latvijas Republikas kandidatūrām dalībai Eiropas Ekonomikas un sociālo lietu komitejā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Rīkojuma projekta mērķis ir apstiprināt Latvijas pārstāvju kandidatūras dalībai Eiropas Ekonomikas un sociālo lietu komitejā pilnvaru termiņam no 2020. gada 21. septembra līdz 2025. gada 20. septembrim |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Eiropas Savienības Ģenerālsekretariāta 2020. gada 8. janvāra paziņojums Nr. 5089/20 par EESLK 2020.–2025. gada atjaunošanas procedūru.  Ministru kabineta 2020. gada 19. maija noteikumi Nr. 302 "Kārtība, kādā atlasa Latvijas pārstāvjus dalībai Eiropas Ekonomikas un sociālo lietu komitejā" (turpmāk – noteikumi Nr. 302) |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Ekonomikas un sociālo lietu komiteja (turpmāk – EESLK) ir Eiropas Savienības (turpmāk – ES) institucionāla konsultatīva iestāde, kas nodrošina organizētas pilsoniskās sabiedrības dažādu ekonomisko un sociālo interešu pārstāvību, konsultējot nozīmīgākās ES iestādes – Eiropas Komisiju, ES Padomi un Eiropas Parlamentu –, sniedzot atzinumus par ierosinātajiem ES tiesību aktiem un izstrādājot pašiniciatīvas atzinumus par tematiem, kurus uzskata par svarīgiem iedzīvotāju interesēs.  EESLK statuss, pamatojoties uz pilsoniskās sabiedrības pārstāvniecības principu, ir nostiprināts Līgumā par Eiropas Savienības darbību (turpmāk – LESD). LESD nosaka, ka EESLK ir pārstāvji no darba devēju organizācijām, darba ņēmēju organizācijām un citām organizācijām, kas pārstāv pilsonisko sabiedrību, jo īpaši sociāli ekonomiskajā, pilsoniskajā, profesionālajā un kultūras jomā (LESD 300. panta 2. punkts). ES Padome regulāri pārskata nosacījumus, kas reglamentē EESLK sastāvu, ņemot vērā ekonomiskās, sociālās un demogrāfiskās pārmaiņas ES (LESD 300. panta 5. punkts).EESLK locekļiem nevar būt saistoši nekādi obligāti norādījumi, viņi pilda pienākumus pilnīgi neatkarīgi ES vispārējās interesēs (LESD 300. panta 4. punkts).  EESLK konsultatīvā funkcija dod iespēju tās locekļiem un līdz ar to arī viņu pārstāvētajām organizācijām un interešu grupām piedalīties ES lēmumu pieņemšanas procesā. Dažādu (dažkārt diametrāli pretēju) viedokļu apspriešanā un pārstāvju dialogā ir iesaistīti gan darba devēju un darba ņēmēju, gan arī citu sociāli profesionālu interešu pārstāvji. Pieredze, dialogi un kopīga viedokļa meklējumi uzlabo ES lēmumu pieņemšanas procesa kvalitāti, vairo uzticību un palielina caurspīdību, padarot minēto procesu Eiropas pilsoņiem saprotamāku un pieņemamāku.  Eiropas institucionālajā sistēmā EESLK ir īpašs uzdevums. Tā ir galvenais forums, kurā tiek pārstāvēti un apspriesti ES organizētās pilsoniskās sabiedrības viedokļi, un labākais starpnieks organizētas pilsoniskās sabiedrības un ES iestāžu attiecībās. Būdama vienlaikus forums un atzinumu izstrādes vieta, EESLK veicina demokrātiskāku viedokļu izpausmi ES veidošanā, kā arī ES attiecībās ar trešo valstu ekonomiskajām un sociālajām aprindām.  Saskaņā ar LESD 302. panta 1. punktu EESLK locekļus ieceļ uz pieciem gadiem. ES Padome apstiprina EESLK locekļu sarakstu, pamatojoties uz visu dalībvalstu priekšlikumiem.  EESLK locekļi ir visdažādāko ekonomisko, sociālo un kultūras interešu pārstāvji attiecīgajās dalībvalstīs. Viņi darbojas kādā no **trim grupām** – Darba devēju grupā, Darba ņēmēju grupā vai grupā "Daudzveidība Eiropā":   * Darba devēju grupā ir 117 locekļi. Tā apvieno uzņēmējus un uzņēmēju apvienību pārstāvjus, kas 28 ES dalībvalstīs darbojas rūpniecības, tirdzniecības, pakalpojumu un lauksaimniecības jomā. Šīs grupas locekļi sekmē Eiropas integrāciju, atbalstot uzņēmumu attīstību, jo tiem ir liela nozīme pārtikušas sabiedrības veidošanā un darba vietu radīšanā. Šīs grupas locekļi nodrošina uzņēmēju viedokļu uzklausīšanu Eiropas līmenī. Grupa aktīvi sadarbojas ar piecām lielākajām Eiropas uzņēmēju organizācijām: *BusinessEurope*, CEEP, *EUROCHAMBRES*, *EuroCommerce* un UEAPME (daudzi EESLK locekļi ir minēto organizāciju biedri). * Darba ņēmēju grupu veido 124 arodbiedrību, konfederāciju un nozaru federāciju pārstāvji – viņi pārstāv vairāk nekā 80 arodbiedrību organizācijas, un vairums šo organizāciju ir Eiropas Arodbiedrību konfederācijas ([ETUC](http://www.etuc.org/)) vai tās nozaru federāciju dalībnieces. Šīs grupas prioritātes vienmēr ir bijušas pilnīga nodarbinātība, darba ņēmēju dzīves un darba apstākļu uzlabošana Eiropā, visu ES strādājošo un viņu ģimeņu labklājības veicināšana. Grupa stingri atbalsta ES kā labklājības, brīvības un demokrātijas, savstarpēja atbalsta, solidaritātes un sociālās kohēzijas telpas paplašināšanu un nostiprināšanu, un tās mērķis ir nodrošināt darba ņēmēju faktisku līdzdalību Eiropas politikas veidošanā. * Grupā "Daudzveidība Eiropā" (tiek dēvēta arī parcitu ekonomisko un sociālo interešu pārstāvju grupu) ir 112 citi pilsoniskās sabiedrības pārstāvji un ieinteresētās personas no ekonomikas, pilsoniskajām, profesionālajām un kultūras grupām, nodrošinot, ka EESLK ir dinamisks spēks, kas pārliecinoši pauž nostāju jautājumos, kuri ir aktuāli šīm organizācijām. Atbilstoši Lisabonas līgumā ieviestajām izmaiņām šo grupu veido "citi pilsoniskās sabiedrības pārstāvji un ieinteresētās personas, īpaši ekonomikas, pilsoniskajā, profesionālajā un kultūras jomā". Unikālā īpatnība, kas nosaka grupas identitāti, ir plašais interešu grupu loks. Tās locekļi ir izraudzīti no lauksaimnieku organizācijām, mazajiem uzņēmumiem, amatniecības sektora, brīvajām profesijām, sociālās ekonomikas dalībniekiem (savstarpējām sabiedrībām, kooperatīviem, fondiem un bezpeļņas apvienībām), patērētāju organizācijām, vides organizācijām, kā arī apvienībām, kas pārstāv ģimenes, sieviešu un dzimumu līdztiesības jautājumus, jauniešus, minoritātes un nelabvēlīgā situācijā esošas grupas, personas ar invaliditāti, brīvprātīgo sektoru, medicīnas un zinātnes aprindas, kā arī juridiskās un akadēmiskās aprindas. Grupas kopīgais mērķis – patiesa saimnieciskā, sociālā un līdzdalības demokrātija ES. Grupas moto – "Ar pilsoniskā dialoga palīdzību panākt īstu līdzdalības demokrātiju ES".   EESLK sastāv no sešām specializētajām nodaļām(*sections* – angļu val.):   1. Lauksaimniecības, lauku attīstības un vides specializētā nodaļa (NAT); 2. Ekonomiskās un monetārās savienības, ekonomiskās un sociālās kohēzijas specializētā nodaļa (ECO); 3. Nodarbinātības, sociālo lietu un pilsoniskuma specializētā nodaļa (SOC); 4. Ārējo attiecību specializētā nodaļa (REX); 5. Vienotā tirgus, ražošanas un patēriņa specializētā nodaļa (INT); 6. Transporta, enerģētikas, infrastruktūras un informācijas sabiedrības specializētā nodaļa (TEN).   EESLK atrodas Briselē, Beļģijā, taču tās locekļi Briselē neuzturas visu laiku. Vairums no viņiem turpina darbu attiecīgajā dalībvalstī un saglabā saikni ar savas valsts iedzīvotājiem. EESLK sanāk uz deviņām plenārsesijām gadā. Visas sešas specializētās nodaļas rīko sanāksmes vidēji reizi mēnesī. Lai arī LESD 301. panta pirmā daļa paredz, ka EESLK locekļu skaits nav lielāks par 350, šobrīd EESLK darbojas 353 pārstāvji no 28 ES dalībvalstīm, bet pēc Lielbritānijas izstāšanās no ES EESLK pārstāvju skaits samazināsies par 24 locekļiem. Saskaņā ar LESD 36. protokola "Par pārejas noteikumiem" 7. pantu Latvijai ir **septiņas vietas** EESLK. Esošo Latvijas deleģēto EESLK locekļu pilnvaras beigsies 2020. gada 20. septembrī. Saskaņā ar ES Padomes Ģenerālsekretariāta 2020. gada 8. janvāra paziņojumu Nr. 5089/20 par EESLK 2020.–2025. gada atjaunošanas procedūru pārstāvju sastāvā jānodrošina arī dzimumu līdztiesības princips.  Ministru kabinets 2020. gada 19. maijā, apstiprinot noteikumus Nr. 302, lēma, ka konkursu uz divām Latvijas pārstāvju vietām EESLK Darba devēju grupā organizē Nacionālās Trīspusējās sadarbības padomes sastāvā esošā darba devēju pusi pārstāvošā biedrība "Latvijas Darba devēju konfederācija", uz divām Latvijas pārstāvju vietām EESLK Darba ņēmēju grupā organizē Nacionālās Trīspusējās sadarbības padomes sastāvā esošā darba ņēmēju pusi pārstāvošā Latvijas Brīvo arodbiedrību savienība, savukārt uz trim Latvijas pārstāvju vietām EESLK grupā "Daudzveidība Eiropā" organizē Memoranda padomē ievēlētie nevalstisko organizāciju pārstāvji ar Valsts kancelejas kā Memoranda padomes sekretariāta atbalstu. Lai atbilstoši noteikumiem Nr. 302 izvirzītu savu pretendentu, nevalstiskajai organizācijai jāatbilst noteiktām prasībām, arī organizāciju izvirzītajiem pretendentiem ir jāatbilst noteiktiem atbilstības un kompetenču kritērijiem (noteikumu Nr. 302 7. punkts un pielikums), lai nodrošinātu, ka Latvijas kā ES dalībvalsts intereses EESLK pārstāv iespējami labākie kandidāti. Visiem konkursa rīkotājiem saskaņā ar noteikumiem Nr. 302 informācija par konkursu bija jāievieto Ministru kabineta tīmekļvietnē, savās tīmekļvietnēs, kā arī jānosūta attiecīgā konkursa rīkotāja dalīborganizācijām, lai būtu pēc iespējas plašāka informācija par iespēju izvirzīt pretendentus. Tāpat visiem konkursa rīkotājiem jānodrošina pretendentu vērtēšanas process atbilstoši noteikumos Nr. 302 noteiktajiem principiem un kritērijiem, par rezultātiem un procesu informējot Valsts kanceleju.  **Memoranda padomē ievēlētie nevalstisko organizāciju pārstāvji apstiprināšanai Ministru kabinetā virza pretendentus, kuri vērtēšanā ieguva augstāko punktu skaitu**:   1. biedrības "Latvijas Patērētāju interešu aizstāvības asociācija" izvirzīto pretendenti **Baibu Miltoviču** ar šādu pamatojumu: pretendentes iepriekšējie sasniegumi komitejas darbā ļāva iegūt augstāko punktu skaitu. Komisija iesaka pretendentei iepazīties ar plašākās sabiedrības pārstāvniecības principiem un ņemt tos vērā savā darbībā; 2. biedrības "Eiropas kustība Latvijā" izvirzīto pretendentu **Andri Gobiņu** ar šādu pamatojumu: pretendents apliecināja visplašākās zināšanas par EESLK darba kārtību un aktualitātēm, kā arī iespējām panākt rezultātus plašāku Latvijas sabiedrības grupu interesēs; 3. biedrības "Latvijas Jaunatnes padome" izvirzīto pretendenti **Katrīnu Leitāni** ar šādu pamatojumu: pretendentes motivācija EESLK locekles amatā bija pārliecinoša, kā arī jaunatnes un izglītības jomas ir aktuāls un būtisks EESLK darba kārtības jautājums, kurā pretendentei, ņemot vērā viņas ieinteresētību, ir potenciālas iespējas aktīvi pārstāvēt Latvijas valsts intereses.   **Biedrība "Latvijas Darba devēju konfederācija" apstiprināšanai Ministru kabinetā virza pretendentus, kuri kompetenču vērtēšanā ieguva augstāko punktu skaitu**:   1. biedrības "Latvijas Darba devēju konfederācija" izvirzīto pretendentu **Vitāliju Gavrilovu**; 2. biedrības "Latvijas Tirdzniecības un rūpniecības kamera" izvirzīto pretendenti **Katrīnu Zariņu**.   **Latvijas Brīvo arodbiedrību savienība apstiprināšanai Ministru kabinetā virza pretendentus, kuri kompetenču vērtēšanā ieguva augstāko punktu skaitu:**   1. **Lindu Romeli**; 2. **Egilu Baldzēnu**.   Rīkojuma projekts paredz apstiprināt visas minētās personas – Latvijas Republikas kandidatūras – dalībai Eiropas Ekonomikas un sociālo lietu komitejā, kā arī paredz, ka Ārlietu ministrija līdz 2020. gada 12. jūnijam paziņo Eiropas Savienības Padomes Ģenerālsekretariātam par Latvijas Republikas izvirzītajiem pārstāvjiem dalībai EESLK.  Vērtējot pretendentus, komisijas locekļiem bija jāievēro šādi horizontālie principi:   * **pārstāvība** – priekšroka tiek dota pretendentam, kuru izvirzījusi skaitliski lielāko grupu pārstāvošā organizācija, un, ja iespējams, katram pretendentam jāpārstāv cita organizācija vai organizāciju apvienība; * **reprezentativitāte** – pārstāvēti dažādi ekonomiskās un sociālās darbības veidi; * **dzimumu līdztiesība**.   Ņemot vērā, ka septiņi pārstāvji tika atlasīti trijos atsevišķos konkursos, pārstāvniecības principa ievērošanu nav izdevies nodrošināt pilnā apjomā, proti, apkopojot pretendentu pieteikumos norādītās intereses, secināms, ka bez nopietnas pārstāvniecības paliek Lauksaimniecības, lauku attīstības un vides specializētā nodaļa (NAT), kurai būtu jābūt ne tikai ar apstiprināšanai Ministru kabinetā virzīto kandidātu Darba ņēmēju grupā pārstāvniecību, bet noteikti arī ar pārstāvniecību no Darba ņēmēju grupas un grupas "Daudzveidība Eiropā". Līdz ar to pārstāvjiem, kuri tiek virzīti apstiprināšanai dalībai Darba ņēmēju grupā un grupā "Daudzveidība Eiropā", obligāti jāuzņemas arī pārstāvniecības nodrošināšana Lauksaimniecības, lauku attīstības un vides specializētajā nodaļā, tostarp nodrošinot arī atgriezenisko saiti ar šīs nodaļas kompetencē esošo jautājumu interešu pārstāvības organizācijām Latvijā. Dzimumu līdztiesības princips ir ievērots, jo sieviešu un vīriešu attiecība ir 4:3.   |  |  |  |  |  |  |  | | --- | --- | --- | --- | --- | --- | --- | |  | Lauksaimniecības, lauku attīstības un vides specializētā nodaļa (NAT) | Ekonomiskās un monetārās savienības, ekonomiskās un sociālās kohēzijas speciālizētā nodaļa (ECO) | Nodarbinātības, sociālo lietu un pilsoniskuma specializētā nodaļa (SOC) | Ārējo attiecību specializētā nodaļa (REX) | Vienotā tirgus, ražošanas un patēriņa specializētā nodaļa (INT) | Transporta, enerģētikas, infrastruktūras un informācijas sabiedrības specializētā nodaļa (TEN) | | Andris Gobiņš |  |  |  |  |  |  | | Baiba Miltoviča |  |  |  |  |  | nodaļas prezi­denta amats | | Katrīna Leitāne |  |  |  |  |  |  | | Vitālijs Gavrilovs |  |  |  |  |  |  | | Katrīna Zariņa |  |  |  |  |  |  | | Egils Baldzēns |  |  |  |  |  |  | | Linda Romele |  |  |  |  |  |  |   Valsts kancelejas pārstāvji piedalījās visu konkursu pretendentu vērtēšanas procesā, ciktāl šāda iespēja (arī informācija par iesniegtajiem pieteikumiem un to vērtēšanas procesu) tika dota no konkursu rīkotāju puses. Kā triju konkursu novērotājs Valsts kanceleja vērš lēmumu pieņēmēju uzmanību:   * pretendentu atlasei uz divām pārstāvju vietām Darba devēju grupā konkursa rīkotājs – biedrība "Latvijas Darba devēju konfederācija" – rīkoja divas vērtēšanas komisijas sēdes. Tika saņemti četri pieteikumi, viens tiks noraidīts, pamatojoties uz atbilstības kritērijiem, pārējie trīs pieteikumi/izvirzītie kandidāti tika vērtēti saskaņā ar kompetenču vērtēšanas kritērijiem. Vērtēšanas komisijas darbības laikā tika daļēji mainīts komisijas sastāvs. 2020. gada 25. maija sēdes protokolā nav atspoguļots lēmums, kas tika pieņemts sēdes noslēgumā, nav iesniegts 2020. gada 25. maija vērtēšanas komisijas sēdes ieraksts, kā arī, noklausoties 2020. gada 26. maija vērtēšanas komisijas sēdes ierakstu, secināms, ka nepamatoti piemērotā vērtējumu noapaļošana izkropļo gala rezultātu, neradot pilnvērtīgu priekšstatu par atšķirībām starp kandidātu vērtējumiem, un potenciāli varēja ietekmēt visu pretendentu gala vērtējumus. Izvērtējot minēto informāciju, netika gūta pārliecība, ka biedrībai "Latvijas Darba devēju konfederācija" saskaņā ar noteikumiem Nr. 302 uzticētā konkursa rīkošana ir notikusi atbilstoši labas pārvaldības principiem; * konkursa rīkotājs uz divām Latvijas pārstāvju vietām komitejas Darba ņēmēju grupā – Latvijas Brīvo arodbiedrību savienība – pēc Valsts kancelejas iebildumiem, kuri tika izteikti par sākotnēji iesniegtajiem dokumentiem saistībā ar konkursa rīkošanu, 2020. gada 28. maijā izsludināja atkārtotu konkursu uz divām vietām darba ņēmēju grupā. Atkārtotajā konkursā tika saņemti divi pieteikumi, kurus vērtēšanas komisija atbalstīja, virzot izvēlētos pretendentus apstiprināšanai Ministru kabinetā. Ņemot vērā, ka Latvijas Brīvo arodbiedrību savienības rīkotajā konkursā pieteicās divi pretendenti (kuri kā pretendenti ar Latvijas Brīvo arodbiedrību savienības valdes 2019. gada 26. septembra lēmumu tika apstiprināti jau pirms noteikumu Nr. 302 apstiprināšanas) un abi arī tika apstiprināti, secināms, ka Darba ņēmēju grupā faktiski nebija nekādas konkurences, līdz ar to nav gūstama pārliecība, ka apstiprināšanai Ministru kabinetā kā Latvijas pārstāvji EESLK izvirzīti labākie pretendenti; * konkursa rīkotājiem uz trim Latvijas pārstāvju vietām komitejas grupā "Daudzveidība Eiropā" – Memoranda padomē ievēlētajiem nevalstisko organizāciju pārstāvjiem – būtisku atbalstu saistībā ar konkursa rīkošanu sniedza Valsts kanceleja kā Memoranda padomes sekretariāts. Memoranda padomes sekretariāts veica visas ar konkursa organizēšanu saistītās darbības. Memoranda padomē ievēlētie nevalstisko organizāciju pārstāvji veica tikai pretendentu vērtēšanu, tajā piedalījās seši no astoņiem locekļiem (divi atturējās interešu konflikta dēļ). Tika saņemti 14 pieteikumi par 11 pretendentiem. Pieteikumi tika izvērtēti atklātā procesā, gan izvērtējot iesniegtos dokumentus, gan dodot visiem pretendentiem iespēju izteikties strukturētas 10 minūšu ilgas intervijas laikā. Lēmums par triju pretendentu virzīšanu apstiprināšanai ir pamatots ar argumentāciju, kura iekļauta vērtēšanas komisijas protokolā.   Apkopojot minēto, Valsts kanceleja uzskata, ka konkursu rīkošana, uzticot atbildību par to trim dažādiem rīkotājiem (biedrībai "Latvijas Darba devēju konfederācija", Latvijas Brīvo arodbiedrību savienībai un Memoranda padomē ievēlētajiem nevalstisko organizāciju pārstāvjiem), nav attaisnojusies. Pirmkārt, radās grūtības pilnā apjomā ievērot horizontālo – reprezentativitātes – principu. Tā rezultātā būtiskai Latvijas tautsaimniecības daļai – lauksaimniecībai  – nebūs nodrošināta nepastarpināta iespēja realizēt savu interešu pārstāvniecību. Potenciāli šāda atlases konkursu rīkošanas kārtība var radīt grūtības ievērot arī pārējos horizontālos (plašākas pārstāvniecības, dzimumu līdztiesības) principus. Otrkārt, konkursu rīkotāju iesniegtie dokumenti liecina, ka konkursu rīkotāji atšķirīgi organizējuši vērtēšanas procesu, radot riskus, ka noraidītie pretendenti apstrīd vērtēšanas rezultātus attiecīgajā konkursā, kurā piedalījušies, un arī kopumā. Valsts kancelejā ir saņemta lauksaimniecības un mežsaimniecības nozari pārstāvošo organizāciju vēstule par identificētajiem pārkāpumiem divu konkursu norisē, kuri ir izvērtēti. Valsts kancelejas ieskatā nav tikusi nodrošināta atklātības un labas pārvaldības principu ievērošana tajos konkursos, kuru rīkošanā nebija iesaistīta Valsts kanceleja, kurai šajā aspektā ir praktiska pieredze kopš 2015. gada, atlasot valsts pārvaldes iestāžu augstākā līmeņa vadītājus. Papildus konkursu rīkotāju pārstāvji kā novērotāji piedalās Valsts kancelejas organizēto augstākā līmeņa vadītāju atlases procesos, tādējādi ir informēti par Valsts kancelejas organizētajos konkursos piemērotajiem atklātības un labas pārvaldības principiem. Treškārt, pretendentu vērtēšanas procesā nav bijis iespējams pārbaudīt pretendentu pieteikumos sniegtās informācijas atbilstību īstenībai, piemēram, attiecībā uz svešvalodu valodu prasmēm būtu nepieciešams organizēt prasmju pārbaudi, gūstot priekšstatu, ka pretendenta valodu prasmes ir atbilstošas Latvijas pārstāvja EESLK pienākumiem un atbildībai.  **Uzticot konkursa rīkošanu Valsts kancelejai, būs iespējams nodrošināt caurspīdīgu un atklātu atlases procesu, vienveidīgu praksi pretendentu vērtēšanā, kā arī mazināt interešu konflikta iespējamību un veicināt vērtēšanas procesa godīgumu un taisnīgumu. Īpaši uzsverams, ka pretendentu atlasei veidojama vērtēšanas komisija, kuras locekļi nepārstāv tās pašas nevalstiskās organizācijas, kuras pieteikušas savus pretendentus dalībai konkursā, tādējādi nodrošinot objektīvu pretendentu snieguma vērtēšanu.** Apkopojot pieredzi un izvērtējot līdzšinējo Latvijas pārstāvju atlases procesu līdz noteikumu Nr. 302 pieņemšanai, kā arī izstrādājot noteikumus Nr. 302 un piedaloties pretendentu atlases procesā šogad, Valsts kanceleja vienlaikus ar Ministru kabineta rīkojuma projektu virza Ministru kabineta sēdes protokollēmuma projektu, kurā dots Ministru kabineta deleģējums veikt grozījumus noteikumos Nr. 302, paredzot, ka konkursu Latvijas pārstāvju dalībai Eiropas Ekonomikas un sociālo lietu komitejā rīko Valsts kanceleja, un novērst minētā rīkojuma sākotnējās ietekmes novērtējuma ziņojumā (anotācijā) identificētos problēmjautājumus |
| 3. | Projekta izstrādē iesaistītās institūcijas un publiskas personas kapitālsabiedrības | Valsts kanceleja |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tieši ietekmējamā mērķa grupa ir nevalstiskās organizācijas, netieši – visa sabiedrība |
| 2. | Tiesiskā regulējuma ietekme uz tautsaimniecību un administratīvo slogu | Regulējums tiešā veidā neietekmē tautsaimniecību un administratīvo slogu. Latvijas pārstāvju dalība EESLK stiprinās sabiedrības līdzdalību ES līmenī |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav |
| 2. | Citas starptautiskās saistības | Nav |
| 3. | Cita informācija | Pamatdokumenti, kas attiecas uz EESLK, ir norādīti šādos tiesību aktos:   1. Līguma par Eiropas Savienību 13. pantā; 2. LESD 300.–304. pantā, kas attiecīgi grozīti un pieņemti ar Lisabonas līgumu, kurš parakstīts 2007. gada 13. decembrī un stājies spēkā 2009. gada 1. decembrī |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kanceleja, Ārlietu ministrija | |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē pārvaldes funkcijas un institucionālo struktūru | |
| 3. | Cita informācija | Nav | |

Ministru prezidents A. K. Kariņš

Vizē:

Valsts kancelejas direktors \_\_\_\_\_\_\_\_\_\_\_\_\_\_\_\_\_\_\_\_\_\_\_ J. Citskovskis

2666

Legzdiņa-Joja 67082949

[Zane.Legzdina@mk.gov.lv](mailto:Zane.Legzdina@mk.gov.lv)